A BIZOTTSÁG 1980/2005/EK RENDELETE
(2005. december 5.)
egy, a nyomelemek csoportjába tartozó takarmány-adalékanyag, valamint egy, a kötőanyagok és csomósodásgátlók csoportjába tartozó takarmány-adalékanyag engedélyezése feltételeinek módosításáról
(EGT vonatkozású szöveg)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a takarmányozási célra felhasznált adalékanyagokról szóló, 2003. szeptember 22-i 1831/2003/EK európai parlamenti és tanácsi rendeletre (1) és különösen annak 13. cikke (2) bekezdésére,
mivel:
(1)
A nyomelemek csoportjába tartozó számos takarmány-adalékanyag engedélyezési feltételeinek módosításáról szóló, 2003. július 25-i 1334/2003/EK bizottsági rendelet (2) meghatározza a cink-oxid legnagyobb ólomtartalmát és az egyes adalékanyagok állandó és ideiglenes engedélyezéséről és egy már engedélyezett takarmány-adalékanyag új felhasználásainak engedélyezéséről szóló, 2004. december 16-i 2148/2004/EK bizottsági rendelet (3) meghatározza a vulkáni eredetű klinoptilolit legnagyobb ólomtartalmát.
(2)
A 2005/87/EK bizottsági irányelvvel (4) módosított, a takarmányban előforduló nemkívánatos anyagokról szóló, 2002. május 7-i 2002/32/EK európai parlamenti és tanácsi irányelv (5) meghatározza a legnagyobb ólomtartalmat a nyomelemek összetevőinek funkcionális csoportjába tartozó adalékanyagok, beleértve a cink-oxidot, valamint a kötőanyagok és csomósodásgátlók funkcionális csoportjába tartozó adalékanyagok, beleértve a vulkáni eredetű klinoptilolitot, esetében. Mivel a nagyobb érthetőség érdekében a nemkívánatos anyagokra vonatkozó szabályokat egységes szövegbe kell foglalni, helyénvaló a megfelelő hivatkozásoknak az 1334/2003/EK és a 2148/2004/EK rendeletből való elhagyása.
(3)
Az e rendeletben előírt intézkedések összhangban vannak az Élelmiszerlánc- és Állat-egészségügyi Állandó Bizottság véleményével,
ELFOGADTA EZT A RENDELETET:
1. cikk
(1) Az 1334/2003/EK rendelet mellékletében a cinkre vonatkozó bejegyzésből „a legnagyobb ólomtartalom: 600 mg/kg” szöveget el kell hagyni.
(2) A 2148/2004/EK rendelet mellékletében a vulkáni eredetű klinoptilolitra vonatkozó bejegyzésből „a legnagyobb ólomtartalom: 80 mg/kg” szöveget el kell hagyni.
2. cikk
Ez a rendelet a 2005/87/EK bizottsági irányelv hatálybalépése után 12 hónappal lép hatályba.
Ez a rendelet teljes egészében kötelező, és közvetlenül alkalmazandó valamennyi tagállamban.
Kelt Brüsszelben, 2005. december 5-én.